**YOUCAT for Kids – Hefte D – Samling 4, Økt 1**

**Hovedtema:** Trosbekjennelsen

**Øktens tema:** Den tredje trosartikkelen, Den Hellige Ånd og Kirken

**Læringsmål**

* Å lære om hvem og hva Den Hellige Ånd er
* Å lære forskjell på ‘kirke’ og ‘Kirke’
* Å snakke om livet etter døden og om vårt forhold til Gud
* Omfatter side 28, 81 – 105 / spørsmål 47 – 63 i YOUCAT for Kids. Tillegg: YOUCAT for kids spm. # 18, 22, 40, 42 – 46.

**En kort oversikt over gjennomføringen:** 

1. Opprop, samtale, og en konkurranse
2. Gjennomgang i YOUCAT for Kids (spm. 13, 47 – 63)
3. Å reflektere over de store spørsmålene (tilleggsspørsmålene fra YOUCAT for Kids)
4. Leseteater: Noen temarelaterte bibelhistorier

**Du trenger:** 

* Konkurransen (R): Hva er DHÅ og hva er forskjell på ordene ‘Kirke’ og ‘kirke’.
* Verdenskartressurs/film om katolikkene i verden (engelsk): [Reddit - https://i.redd.it/d1yjos2cm3l91.png](https://www.reddit.com/media?url=https%3A%2F%2Fi.redd.it%2Fd1yjos2cm3l91.png) ELLER [Catholic Church Statistics - WOW 1.3 BILLION Catholics Worldwide and Growing! (youtube.com)](https://www.youtube.com/watch?v=LbUcySUn_Ac&t=40s) ELLER [Number of catholics around the world goes up | SW NEWS | 454 (youtube.com)](https://www.youtube.com/watch?v=167LjIUSr8c) (Bare innledningen.)
* YOUCAT for Kids + Oppgaveark (R)
* Ressursark med gruppediskusjonsspørsmål (R) til refleksjon
* Leseteateroppgave (R)

**Gjennomføringen av økten**

* 1. **Opprop, samtale og en konkurranse**

Etter oppropet i dag, kan det være fint å både spørre dem om det er noe nytt siden sist og om de husker noe fra forrige økt/samling (tema). Mens dere snakker litt om løst og fast – og kanskje før dere kommer inn på forrige tema – så vær litt forberedt på å snakke om ting som skjer i verden: Ting fra nyhetene, fotball/sport, musikk, annet. La dem fortelle om det er nye nytt de har fått med seg. Litt lenger ned her vil du se at dere også skal rette fokus ut mot verden.

Først konkurransen: Den ligger i ressursene på blilys.no. Den handler om Den Hellige Ånd, og om ordene ‘kirke’ og ‘Kirke’. Del barna inn i par (to og to), eller i små grupper (det antallet per gruppe som du finner mest fornuftig). Barna får spørsmålene på ressursarkene, og skal prøve å finne frem til de beste svarene. Det ligger noen korte bibeltekster sammen med spørsmålene. De skal lese disse for å få litt hjelp til å finne svarene.

Se på oppgaven selv før du går videre og planlegger økten din. Kanskje ønsker du (kateketen) å endre på noe-? Det er helt greit 😊

Denne gangen trenger du kanskje ingen premier, for det kan være mange ulike svar som alle har noe for seg. Det er bedre å rose dem: Si at de nå har greid å reflektere over ting som er viktige for katolikker, noe mange har problemer med å forstå. Dette gjelder spesielt spørsmål om Den Hellige Ånd.

Før dere går videre kan dere nå se på et verdenskart som viser antallet katolikker i verden i dag. I ressursene finner du både noen forskjellige verdenskart og en kort-film om dette.

* 1. **Trosbekjennelsen og Den tredje trosartikkelen**

Se først på trosbekjennelsen (den apostoliske) i spørsmål 13 (side 28). Det er viktig med repetisjoner, spesielt når flere av dem kanskje kun er i kirken når det er katekese, og heller ikke har noe særlig katekese hjemme.

Nå er forslaget at dere skal se på Den tredje trosartikkelen. Det kan dere gjøre ved enten ved å se på spørsmål, tekster og bilder fra sidene 81 – 105 (spm. 47 – 63), eller dere kan bruke ressursarket for Den tredje trosartikkel og gjennomgå sidene ved å følge instruksjonene dere finner der.

* 1. **De store spørsmålene om livet etter døden og om vårt forhold til Gud**

Noen av spørsmålene i YOUCAT for Kids trenger man litt mer tid på. Her er noen eksempler:

* **Hvorfor er jeg her i verden** (YOUCAT for Kids # 18)
* **Skal vår verden virkelig ta slutt** (YOUCAT for Kids # 44)

Disse har vi kalt tilleggsspørsmål, og samlet er det snakk om følgende: # 18, 22, 40, 42 – 46.

Gjennomgå dem slik du ønsker det med katekesegruppa di, men pass på at barna får tid til å reflektere over spørsmålene.

Hvis du ønsker det, kan du bruke ressursen til disse spørsmålene som du finner under denne økta på blilys.no.

* 1. **Leseteater: Noen temarelaterte bibelhistorier**Leseteater er en type framføring – eller høytlesning – der man lever seg inn i historiene mens man leser igjennom dem. Det er ikke sikkert man tildeler noen en spesiell rolle, for det er ikke sikkert det finnes typiske replikker i teksten. Man tar heller en vanlig fortelling, som f.eks. et eventyr, en novelle, eller – slik vi skal gjøre her – en (flere) tekst(er) fra Bibelen, og man inntar rollen som fortelleren som skal formidle et budskap på en måte som best får frem innholdet og gjør det interessant. Dette krever en god del innlevelse og en del kreativitet rundt stemmebruken.

Så er det ikke snakk om at en person skal lese en hel fortelling alene. Her skal små grupper få tildelt/ansvar for en fortelling og lese den sammen; en og en, ikke i kor. Da bestemmer man på forhånd hvordan man skal dele opp teksten slik at alle får lest litt. Dette kan gjøres på forskjellige måter. Man kan enten si at man leser et avsnitt hver (hvis avsnittene er sånn passelig lange), eller man kan bestemme seg for å ta 3 – 6 setninger (+/-) hver. Hvis man gjør den siste løsningen/varianten, så vil det bety at man kanskje bytter leser midt i en handling. Det kan være veldig gøy, men også litt utfordrende. Det blir som å gi en lese-stafettpinne videre.

Tenk at det er noe veldig spennende som holder på skje i en tekst man leser som leseteater. Den som leser hever stemmen, er engasjert, lever seg skikkelig inn, men så – midt i handlingen – må hun eller han stoppe å lese, for nå er det nestemann sin tur. Hvordan skal nestemann takle å overta lesingen nå? Greier han eller hun å leve seg inn på samme måte, eller velger han eller hun en helt annen stil?

I ressursene til denne økten på blilys.no finner du forslag til bibelhistorier du kan bruke til leseteateret. Det går helt fint å bruke andre bibelhistorier også, naturligvis.

**NB!** Det kan godt være du har barn i katekesegruppa som av forskjellige årsaker ikke ønsker å lese. Kanskje disse kan lytte til at de andre leser, og lage illustrasjoner; gjerne store, slikt man ville laget hvis man skulle brukt dem som bakgrunn på en teaterscene. På denne måten kan disse (som ikke leser) også være en del av handlingen.

Hvis mange nekter å lese, må du nok finne på noe annet å gjøre 😳